C 309/12

Publicarea documentului unic modificat ca urmare a aprobării unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012

(2021/C 309/11)

Comisia Europeană a aprobat această modificare minoră în temeiul articolului 6 alineatul (2) al treilea paragraf din Regulamentul delegat (UE) nr. 664/2014 (1) al Comisiei.

Cererea de aprobare a acestei modificări minore poate fi consultată în baza de date eAmbrosia a Comisiei.

DOCUMENT UNIC

„Cebreiro”

Nr. UE: PDO-ES-0443-AM01 – 16 februarie 2021

DOP (X) IGP ( )

1. Denumire

„Cebreiro”

2. Statul membru sau țara terță

Spania

3. Descrierea produsului agricol sau alimentar

3.1. Tipul de produs

Clasa 1.3. Brânzeturi

3.2. Descrierea produsului căruia i se aplică denumirea de la punctul 1

Brânză grasă preparată din lapte de vacă pasteurizat printr-un proces care cuprinde fazele de coagulare, de decupare, de strecurare, de amestecare, de sărare, de așezare în forme și de presare. Produsul poate fi comercializat proaspăt sau uscat. În ultimul caz, perioada minimă de maturare este de 45 de zile.

Principalele caracteristici ale produsului sunt:

Caracteristici fizice

— Formă: de ciupercă sau bonetă de bucătar, având două părți: baza, cilindrică, cu diametru variabil și o înălțime mai mică decât sau egală cu 12 cm, mai puțin în cazul brânzei cu o greutate mai mare de 2 kg, a cărei bază poate avea o înălțime de până la 15 cm, și pălăria, care are un diametru cu 1-2 cm mai mare decât baza și o înălțime mai mică decât sau egală cu 3 cm. În cazul brânzei cu o greutate mai mare de 2 kg, diametrul pălăriei poate fi cu până la 4 cm mai mare decât cel al bazei și pălăria nu poate avea o înălțime mai mare de 5 cm.

— Greutate: minimum 0,3 kg.

Caracteristici organoleptice

Brânza proaspătă nu prezintă crustă și are doar o ușoară diferență de culoare față de interior. Pasta sa este omogenă, albă sau ușor gălbuie, moale și fără găuri; poate avea un aspect ușor striat și friabil la tăiere. Are un miros de lapte acrit, cu tentă de smântână sau unt. Senzația bucotactilă este granulată, dar pasta se topește ușor și este foarte lipicioasă. Gustul este asemănător cu mirosul: de lapte acrit, smântână, unt. Gustul rezidual este persistent și ușor acid.

Brânza uscată prezintă o crustă uniformă, de la galben la galben-intens și poate prezenta mucegai, în funcție de etapa de maturare. Pasta poate varia de la culoarea fildeșului la galben, are o consistență între cremoasă și fermă, uneori dură, în funcție de gradul de maturare. Gustul său este lactat și poate fi ușor metalic și picant.

Caracteristici analitice

— Umiditate (pentru brânzeturile uscate): variabilă în funcție de gradul de maturare, însă întotdeauna sub 50 %.

— Grăsime: minimum 45 % și maximum 60 %, în materia uscată

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Furajele

Pajiștile și culturile furajere din aria de producție constituie o componentă importantă a alimentației vacilor. De asemenea, un rol important îl au pajiștile extinse (pășuni și pășuni cu tufișuri), unde animalele pasc liber atunci când condițiile permit acest lucru.

Furajele concentrate de origine vegetală sunt folosite ca supliment pentru a satisface necesitățile energetice ale vacilor.

Materii prime

Brânza „Cebreiro” este obținută din lapte de vacă; cheag animal sau alte enzime coagulante autorizate în mod expres și sare (clorură de sodiu).

Brânza este produsă din lapte integral care provine de la vaci din rasele Rubia Gallega („Roșie galiciană”), Frisona („Friză”) sau Pardo alpina („Brună alpină”) sau din încrucișările acestora în exploatații situate în aria geografică delimitată și înscrise în registrul corespunzător.

Laptele nu trebuie să conțină colostru, conservanți, inhibitori sau medicamente care ar putea afecta producția, maturarea, uscarea sau conservarea brânzei. Nu sunt permise procedurile de standardizare sau procesele care modifică compoziția inițială a laptelui.

3.4. Etape specifice ale producției care trebuie să se desfășoare în aria geografică delimitată

Producția de lapte, operațiunile preliminare la care acesta trebuie supus, precum și producția, maturarea și uscarea brânzei trebuie să aibă loc în aria geografică definită la punctul 4. Prin urmare, toate etapele procesului de producție trebuie să se desfășoare în aria geografică delimitată.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

În general, brânza care beneficiază de denumirea protejată trebuie comercializată în bucăți întregi și în ambalaje autorizate.

Cu toate acestea, se poate autoriza comercializarea ca porții, inclusiv tăierea la punctul de vânzare, cu condiția să se instituie în acest sens un sistem de control adecvat care să garanteze proveniența produsului, originea și calitatea acestuia, precum și conservarea perfectă și prezentarea corectă pentru consum, evitând orice posibilitate de confuzie.

3.6. Norme specifice privind etichetarea produsului la care se referă denumirea înregistrată

După certificare, brânza comercializată cu denumirea de origine protejată „Cebreiro” trebuie să poarte eticheta corespunzătoare mărcii fiecărui producător și o contraetichetă, aprobată și emisă de Consiliul de reglementare, cu un cod alfanumeric secvențial și cu logoul oficial al denumirii de origine protejate de mai jos:

Mențiunea „Denominación de Origen Protegida «Cebreiro»” (denumire de origine protejată) trebuie să apară atât pe eticheta comercială, cât și pe contraetichetă. În plus, pentru brânza „Cebreiro” uscată, termenul „curado” trebuie să apară clar pe etichetă, pentru a distinge acest produs de cel proaspăt.

4. Delimitarea concisă a ariei geografice

Zona de producție a laptelui și de preparare a brânzeturilor care beneficiază de denumirea de origine protejată „Cebreiro” este formată din aria geografică cuprinzând municipalitățile următoare, toate fiind situate în provincia Lugo (Comunitatea autonomă Galicia): Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos și Triacastela.

5. Legătura cu aria geografică

Factori istorici

Originea acestor brânzeturi este atribuită primilor călugări care s-au stabilit în satul Cebreiro – punctul de intrare în Galicia al drumului francez, principala rută de pelerinaj spre Santiago – pentru a lucra la spitalul care fusese construit la sfârșitul secolului al IX-lea pentru a răspunde nevoilor pelerinilor. De-a lungul secolelor, pelerinii au degustat brânza în munții din Cebreiro și au făcut-o cunoscută în toată Spania și în Europa.

Documentele păstrate în arhivele istorice naționale și în arhivele generale din Simancas evidențiază detalii curioase privind trimiterea anuală a brânzei preparate în Cebreiro la Casa Regală portugheză în timpul domniei lui Carol al III-lea. Brânza era preparată acasă, de sătenii din regiune (în principal femei) începând din luna noiembrie. Livrările constau întotdeauna în două duzini de brânză. Aceasta se prepara în ultimele cincisprezece zile ale anului, profitând de frigul sezonier pentru o mai bună conservare, și se oferea drept cadou reginei Portugaliei în primele cincisprezece zile din ianuarie.

În plus, mai multe documente din secolele al XVIII-lea și al XIX-lea atestă notorietatea de care se bucura în această perioadă brânza de Cebreiro.

Referințele bibliografice mai recente, precum cartea „Geografía General del Reino de Galicia” (Geografia generală a Regatului Galicia — 1936), conțin informații privind brânza Cebreiro, caracteristicile și modul de prepare a acesteia.

Ulterior, în anii 1970, Carlos Compairé Fernández, care a studiat brânzeturile spaniole, în general, și brânzeturile din Galicia, în special, a publicat diverse lucrări în care a realizat un studiu amplu al acestor brânzeturi, inclusiv analize chimice și bacteriologice. Se poate spune că acestea constituie primele studii științifice din acest domeniu.

În „Inventario Español de Productos Tradicionales” (Inventarul spaniol al produselor tradiționale), publicat de Ministerul Agriculturii, Pescuitului și Alimentației în 1996, capitolul dedicat brânzeturilor reia informațiile detaliate privind brânza Cebreiro, cu date despre caracteristicile, modul de preparare, istoria și importanța economică a acesteia.

Factori naturali

Zona acoperită de denumirea de origine protejată „Cebreiro” prezintă o climă oceanică de munte. Se caracterizează printr-o atenuare puternică a influenței maritime și printr-o accentuare a caracteristicilor continentale. Acest climat presupune o limitare importantă a activităților agricole. O mare parte a teritoriului, la o altitudine de peste 1 000 de metri, prezintă temperaturi care pot fi considerate drept „foarte reci” față de condițiile generale din Galicia, cu o perioadă fără ger mai mică de 5 luni.

Ca urmare a condițiilor nefavorabile de mediu, activitatea de creștere a animalelor este fundamentală pentru economia zonei, deoarece condițiile climatice, edafice și orografice sunt mai puțin ostile decât în cazul agriculturii, datorită existenței unor pășuni și pajiști naturale bune, posibilității de a folosi numeroase suprafețe montane drept pășuni și adaptării animalelor la rigoarea climatului.

Legătura cauzală dintre mediul geografic și caracteristicile produsului

Aria geografică de producție a brânzei „Cebreiro” se caracterizează, așadar, prin prezența unui mare număr de văi cuprinse între munți unde abundă pajiștile și pășunile care reprezintă elementul fundamental al peisajului.

Acest mediu geografic unic influențează caracteristicile specifice ale brânzei „Cebreiro” prin intermediul următorilor factori:

— În primul rând, după cum s-a menționat anterior, mediul geografic este favorabil cultivării furajelor abundente de înaltă calitate.

— În plus, producția de lapte se bazează pe exploatații familiale de dimensiuni mici care aplică tehnici tradiționale de creștere a animalelor, cu un șeptel format în principal din exemplare din rase autohtone a căror alimentație este formată mai ales din furaje produse în exploatația respectivă sau din iarba de pe pășuni, atunci când condițiile meteorologice o permit.

— Alimentele concentrate, achiziționate din afara exploatației, sunt utilizate numai în cantități mici, ca supliment, pentru a satisface necesitățile energetice ale animalelor. Acest sistem tradițional, în care achizițiile de furaje din afara exploatației sunt limitate la maximum, facilitează viabilitatea economică a acestor mici exploatații familiale.

— Datorită caracteristicilor acestor exploatații, laptele produs oferă condiții de calitate optime pentru prepararea brânzei. S-a dovedit științific că aceste sisteme de producție și alimentație a animalelor într-o formă cât mai naturală conferă laptelui proprietăți nutriționale superioare, datorită unei concentrații mai mari de CLA (acid linoleic conjugat) și de acizi grași omega-3 în profilul său lipidic, conținutul de materii grase favorabile din punct de vedere dietetic crescând odată cu consumul de iarbă al animalelor, ceea ce se repercutează, de asemenea, asupra caracteristicilor brânzeturilor preparate.

— În ultimul rând, producătorii din regiune sunt moștenitorii unei bogate tradiții de preparare a acestui tip de brânză, cu caracteristici absolut unice – în special, forma tradițională deosebită de „bonetă de bucătar”, care permite identificarea imediată a acesteia – produsele lor obținând un prestigiu și o notorietate binemeritate în rândul consumatorilor.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://mediorural.xunta.gal/sites/default/files/produtos/en-tramitacion/Pliego_de_condiciones_DOP_Cebreiro_septiembre_2020_final.pdf

(1) JO L 179, 19.6.2014, p. 17.